
A "három csapás" a magyar büntetőjogban

A kutatásom témája a Btk-ban szereplő ún. „három csapás” szabályok. E szankciók – Egyesült államok-béli és szlovák mintára – 2010-ben kerültek be a Büntető Törvénykönyvbe és jelentősen szigorították az erőszakos többszörös visszaesők és a bűnhalmazat egyes eseteiben alkalmazandó szankciókat.
Dolgozatom első fő részében röviden áttekintem, hogy milyen jogi eszközöket próbált alkalmazni a visszaesőkkel szemben a történelem során. Ezt követően felvázolom a „három csapás” szabályozását a régi és a hatályos Btk-ban.
Ezt követően megvizsgálom, hogy ezek a kirívóan súlyos szankciók – így különösen a kötelezően alkalmazandó életfogytig tartó szabadságvesztés – összeegyeztethetőek-e az Alaptörvénnyel és a magyar szankciórendszer alapelveivel. E vizsgálat alapjául mértékadó jogtudósok, gyakorlati szakemberek véleményei valamint az Alkotmánybíróság releváns gyakorlata szolgál, különösen a halmazati „három csapást” megsemmisítő határozat. Szintén e részben vizsgálom az Emberi Jogok Európai Bíróságának gyakorlatát a tényleges életfogytig tartó szabadságvesztésről. Röviden kitérek arra is, hogy ez EJEB gyakorlata milyen lépésekre sarkallta a jogalkotót e téren.
Dolgozatom utolsó fő részében mintegy 40 releváns jogesetet elemzek a magyar joggyakorlatból. Ennek során a „három csapás” szabályok alkalmazása során felmerülő problémás pontokra, ellentmondásokra kívánok rámutatni.
Végül összegzem az elmondottakat ezen ellentmondásos jogintézménnyel kapcsolatban, illetve megfogalmazok egy javaslatot a jogalkotó számára, amellyel véleményem szerint egyszerre lennének elérhetőek a „három csapás” bevezetésével kitűzött büntetőpolitikai célkitűzések, valamint a szabályozás alkotmányossága.



